
A METILGLIOXÁL ÁLTAL INDUKÁLT NEUROINFLAMMÁCIÓ SEJT- ÉS NEMFÜGGŐ MECHANIZMUSAI

Kulcsszavak: diabetes; polineuropátia; fájdalom; metilglioxál; glia
A krónikus polineuropátia a 2-es típusú cukorbetegség egyik leggyakoribb következménye,
amely a betegek több, mint harmada esetén neuropátiás fájdalom (DNP) kialakulásához
vezet. A DNP kezelésére használatos első vonalbeli szerek gyakran teljesen hatástalanok,
jelezve, hogy a DNP kialakulásának mechanizmusa nem teljesen ismert. Irodalmi adatok
alapján a DNP hátterében neuroinflammáció kialakulása is tetten érhető, ezért munkánk
során immuncitokémiai módszerek segítségével vizsgáltuk, hogy a diabéteszes betegekben
felhalmozódó citotoxikus metabolit, a metilglioxál (MGO) képes-e gerincvelői asztrocitamikroglia kokultúrában reaktív gliózist, illetve proinflammatorikus citokinek termelését
indukálni. Mivel a női nem a DNP egyik ismert kockázati tényezője, és a neuropátiás
fájdalom nem-neuronális mechanizmusai erőteljes nemfüggést mutatnak, kísérleteink során
külön kezeltük a hím és nőstény egerekből származó tenyészeteket.
Az MGO 100 nM-os koncentrációban jelentősen fokozta a TNFα expresszióját hímekből
izolált asztrocita és mikroglia sejteken. Az MGO-val indukált emelkedett TNFα termelést
asztrocitákban a TRPA1 antagonista HC030031, mikrogliában viszont az integrált
stresszválasz inhibitora, az ISRIB védte ki. A nőstény egerekből izolált kokultúrában az
MGO az IL-1β fokozott termelését idézte elő, erőteljesebben mikrogliában és kisebb
mértékben asztrocitákban. Mikroglia sejtekben az integrált stresszválasz és a TRPA1
gátlása egyaránt mérsékelte, de ki nem védte az MGO hatását az IL-1β expressziójára.
Ugyanezekben a tenyészetekben azonban az ISRIB jelenlétében elmaradt az asztrociták
emelkedett IL-1β termelése az MGO kezelést követően. Eredményeink alapján a
diabéteszes neuropátiás fájdalom hátterében meghúzódó neuroinflammáció kialakulásában
az MGO által indukált reaktív asztrociták és mikroglia sejtek szerepe egyaránt
feltételezhető. Az MGO hatásait a gliasejtekben két nemben eltérő mechanizmusok
közvetítik, és különböznek a neuroinflammáció kialakításában szerepet játszó, glia eredetű
citokinek is. Eredményeink alapján felvetődik az integrált stresszválasz és a TRPA1
gátlásának lehetősége a diabéteszes neuropátiás fájdalom enyhítésére.



